
מידת אהרן | שילה אנקור
לפרשת שמיני

וַיֹּאמֶר מֹשֶׁה אֶל אַהֲרֹן קְרַב אֶל הַמִּזְבֵּחַ וַעֲשֵׂה אֶת חַטָּאתְךָ וְאֶת עֹלָתֶךָ וְכַפֵּר בַּעַדְךָ וּבְעַד הָעָם וַעֲשֵׂה אֶת קָרְבַּן הָעָם וְכַפֵּר בַּעֲדָם כַּאֲשֶׁר צִוָּה ה'

פסוק זה מקפל בתוכו הרבה מִתכונתו של אהרן הכהן הגדול ושל היום השמיני למילואים. 

רש"י על פסוק זה, מחזיר אותנו אל תפקודו ותפקידו של אהרן במקום אחר. "שהיה אהרן בוש וירא לגשת; אמר לו משה: למה אתה בוש, לכך נבחרת".
 וכפי שמופיע במקור בספרא: "היה אהרן רואה את המזבח כתבנית שור והיה מתיירא ממנו...".

בספר דברים אומר משה: "וּבְאַהֲרֹן הִתְאַנַּף ה' מְאֹד לְהַשְׁמִידוֹ, וָאֶתְפַּלֵּל גַּם בְּעַד אַהֲרֹן בָּעֵת הַהִוא".
 אהרן בחטא העגל, מנסה – על פי חז"ל, כמשתמע בפסוקים – לעכב את החטא, ועושה את אשר עושה כמי שכפאו שד. וכשם שמפורש בתרגום יונתן על אתר, שראה את חוּר נשחט ופחד.
 ואף על פי כן, אהרן יוצא מחטא העגל חבול ונזוף על-ידי ה' ומשה, וכמעט שנתחייב מיתה.

כעת, כאשר הוא עומד לפני המזבח ורואה את עגל החטאת אשר הוא עומד לזבוח, הוא נדמה עליו כבבואת עגל הזהב, והוא אומר למשה: איני ראוי, איני יכול. 

אהרן הכהן, ביום השמיני למילואים – שכפי שמופיע ב"שפת אמת" הוא יום התעוררות הדעת
 (כמידה השמינית בספירות) – מקבל "רגליים קרות" בגשתו אל הקודש. כביכול, דווקא ביום שאמור להיות שיא עבודתו, נעשית העבודה בהיסוס ובחוסר החלטיות.

הכניסה אל הקודש ביום השמיני מתאפיינת גם בכניסה פנימה בקודש יתר על המידה, במעשיהם של נדב ואביהו, שהקריבו אש זרה. לעומת אהרן המהסס, בניו דווקא בוטחים ונכנסים יותר מדי פנימה. 

בעשר הספירות, ספירת הדעת משמשת בתפקיד כפול. מצד אחד, היא המצרפת בצירוף בין החכמה לבינה, ספירות חב"ד (– חכמה, בינה, דעת) העליונות. מצד שני, היא הממצעת והמחברת בין עולמות עליונים לעולמות תחתונים, בין שבע דבניין לשלוש אמות, כפי שמחלק בעל התניא בתחילת פרק ג' בספרו.

היום השמיני למילואים ניחן אף הוא בתכונה זו. הוא מחבר בין שבעת ימי ההתכוננות, המילואים, ליום השראת השכינה. הדעת היא אותו חיבור שמחבר בין עליונים לתחתונים. ביום זה יורדת אש מלמעלה אל מזבח האדמה, ביום זה מתקדשים הכוהנים בקדושה עליונה. 

המעבר בין ספירות הבניין – ספירות הטבע – לספירות חב"ד, מסמל מעבר בין מה שביכולתו של האדם להשיג בכוחו במציאות, לבין מה שלמעלה מהשגת האדם. התעוררות הדעת ביום זה מאפשרת חיבור שלא יכול היה לקרות מעצמו, מצד עם ישראל והכהנים לבדם.

וכך אומר ה'שפת אמת' את שהבאנו לעיל: "לכן ביום השמיני, קרא משה וכו' הוא התעוררות הדעת, שיש לבני ישראל לעורר הקדושה שלמעלה מהטבע וכל הז' ימי בראשית". עם ישראל לא קונה את הדעת מעצמו, אלא מעורר את הדעת, ואז היא באה ושורה. הדעת, כמחברת בין עולמות, מושפעת מן האדם; אך יש צורך באתערותא דלעילא, כדי שהחיבור יתקיים. ועל כן, יכול האדם לעוררה בהתכוננותו באותן שבע דבניין, הם שבעת ימי המילואים. המפגש עם המידות העליונות ועם השפע האלוקי, מצריך את האדם להיות כלי מוכן, במידות נכונות; ועם זאת – רֵיק, לקבלת השפע.

דמותו של אהרן הכהן, כפי שהיא ניבטת אלינו מן הכתובים, נמצאת באותו מצב תמידי של ביטול אל האחר, שהיא זו המאפשרת לו בסופו של דבר את קבלת השפע האלוקי והחיבור בין שמיים וארץ מבלי להישרף באש קודש. 

תחילתו, נראה, ביציאתו כלפי משה ובהתבטלותו אל אחיו הקטן "וְגַם הִנֵּה הוּא יֹצֵא לִקְרָאתֶךָ וְרָאֲךָ וְשָׂמַח בְּלִבּוֹ":
 אהרן שמח, גם בפנימיותו, על גדולת אחיו. וכך בהמשך, אהרן משמש פה לאחיו ומבטל את פיו שלו. כך הוא מתבטל בפני רצון העם בחטא העגל, תוך ניסיון להטות את הרעה לטובה.

"וידום אהרן" בפרשתנו: בביטול גמור, אל מידת הדין שפגעה בו ואל רצון ה'. 

הוא זה אשר רץ עם המחתה בתוך המגיפה, על אף הסכנה הגדולה הכרוכה בכך, לאחר חטא קורח ועדתו, ועוצר בהתבטלותו את המגיפה.

אהרן הוא זה אשר עולה אל מותו, בדבר ה' אל משה עבדו, בהֹר ההר, בהתבטלות מוחלטת אל רצון ה', על אף מעמד קשה מנשוא שבו הוא נתון.

גם פה, בפסיעתו אל הקודש פנימה, נמצא אהרן הכהן בנקודת ההתבטלות, המחשבה שאולי הוא כלל אינו ראוי לשמש בקודש; ומתוך נקודה זו הוא פוסע לעשות את קורבנות היום השמיני.

ההיסוס בהליכתו אינו מעיד על "רגליים קרות", אלא על העוצמה החזקה של ההתבטלות אל מול רצון ה'. רק מתוך התבטלות גמורה זו, ניתן לקבל את השפע האלוקי. שאם לא, הרי כל שמץ של גבהות לב יכול להביא לידי אש זרה, ולחוסר יכולת לעמוד בעוצמת השפע הניתנת.
� ויקרא פרק ט, פסוק ז.


� שם שם, ד"ה "קרב אל המזבח".


� ספרא שמיני, פרשה א, ד"ה ויהי ביום.


� דברים פרק ט, פסוק כ.


� תרגום יונתן, שמות פרק לב, פסוק ה: "וַחֲמָא אַהֲרֹן יַת חוּר נְכִיס קֳדָמוֹי וּדְחִיל וּבְנָא מַדְבְּחָא קֳדָמוֹי וּקְרָא בְּקַל עָצִיב וַאֲמַר חַגָּא דַ-ה' מְחַר".


� שפת אמת תרל"ו, פיסקה א; ונרחיב על כך בהמשך.


� שמות פרק ד, פסוק יד.

